Kansanedustajat Saara-Sofia Siren, Harri Jaskari ja Juhana Vartiainen tiedotustilaisuudessa. Kuva: Petteri Paalasmaa / Uusi Suomi

– Täysistuntojen perusteella tuntuu, että näyttelemme hullujenhuonetta, kirjoittavat kokoomuslaiset kansanedustajat tänään julkaistussa pamfletissaan.

Puolueen kansanedustajat Harri Jaskari, Kai Mykkänen, Saara-Sofia Siren ja Juhana Vartiainen katsovat, että suurin osa eduskunnan ja kansanedustajien virallisesta työstä on turhaa. Paluu tulevaisuuteen -pamfletin julkaisutiedotteesta löytyy myös prosentuaalinen arvio asiasta: ”90 prosenttia eduskunnan virallisesta työstä on turhaa”, tiedotteessa todetaan.

Nelikko katsoo, että virallisen eduskuntatyön tehottomuus on tabu ja siitä vaikenemisessa on jopa eräänlaisen ”kollektiivisen petoksen” piirteitä. Tästä petoksesta ja kuplasta pitäisi päästä eroon, he vaativat.

– Käytännössä asiassa kuin asiassa voi sanoa, että se mitä teet [kansanedustajana] ennen hallituksen esityksen antamista on tärkeää, ja se mitä teet sen jälkeen on turhaa. Harmi vaan, että kansanedustajien virallinen rooli alkaa juuri siitä pisteestä, kun hallituksen esitys on annettu eduskunnalle, nelikko kirjoittaa.

– Suomalaisessa parlamentarismissa hallituksen esittämiin lakimuutoksiin tai selontekoihin tehdään eduskunnassa merkittäviä muutoksia ani harvoin. Hallituspuolueiden edustajien tehtävä valiokunnissa ja täysistunnossa on äänestää hallituksen esitykset läpi ja haukkua oppositio. Opposition edustajien tehtävä on haukkua hallitus ja esittää vastaesityksiä, joiden kohtalon kaikki tietävät etukäteen.

Täysistuntojen keskustelut voisi nykymuodossaan lopettaa, kokoomuslaiset toteavat. Niiden sijaan paras kansanedustajien ja puolueiden välinen keskustelu ja yhteistyö tapahtuu eduskunnan valiokunnissa, ”mutta ne jäävät suljettujen ovien taakse”.

– Julkisuuden valokeilalta piilossa kansanedustajilla on kuitenkin huomattava yhteinen kiinnostus järkevien ratkaisujen löytämiseen. Parhaimmillaan valiokunnissa kohtaavat alan asioista kiinnostuneet, mutta puolue- ja aluetaustojensa vuoksi erilaisen elämänkokemuksen omaavat voimakastahtoiset ihmiset. Siksi valiokuntatyö on parhaimmillaan järkevin osa kansanedustajan virallista työtä, pamfletissa todetaan.

– Media-irtopisteiden keruu on valiokuntatyössä pääosin hyödytöntä.

Pamfletin mukaan Ruotsissa valiokuntien kärkijäsenet ovat yleensä myös puolueensa tiettyyn aihealueeseen virallisesti nimeämiä ”spokespersoneita” eli äänitorvia. Lähinnä he ovat äänessä myös täysistunnoissa.

Kokoomuslaiset esittävätkin jonkinlaista Ruotsin-mallia myös eduskuntaan.

– Kenties esimerkiksi valiokuntien roolin nostaminen täysistunnoissa helpottaisi hahmottamaan ketkä ja millä näkemyksillä asiaa ovat oikeasti valmistelleet – yhdistettynä siihen, että valiokunnilla oikeasti olisi rooli hallituksen esitysten sisällössä etukäteiskeskustelujen kautta, he kirjoittavat.

Heidän mukaansa liian moni kansanedustaja myös pelkää mediahuomiota, joka seuraa poissaoloista täysistunnoissa. Tämä vie aikaa asioiden etukäteisvalmistelulta ja etukäteiskeskustelulta.